Henriette Kjær (KF), 2009-04-16:
Træerne er ved at springe ud.
Det er en dejlig tid.
Dagene bliver lysere, og temperaturerne stiger.
Alle burde være glade.
Men sådan er det ikke.
Den røde blok er eddikesur.
Det er ellers svært at forstå, for nu har de selv samme partier - Socialdemokraterne, Socialistisk Folkeparti, De Radikale og Enhedslisten - i mere end et år ved hver eneste lejlighed bekendtgjort, at Anders Fogh Rasmussen var mere interesseret i at få et job uden for Danmark end at regere Danmark.
Og tænk engang, for en sjælden gangs skyld har oppositionen endelig fået ret i en af sine forudsigelser.
Den tidligere statsminister fik noget så fornemt som generalsekretærembedet i NATO og befinder sig ikke længere i dansk politik.
Og en ny tid er begyndt med en ny statsminister, hr. Lars Løkke Rasmussen, og en ny VK-regering.
Nu hævder man fra oppositionens side, at man er optaget af krisen i Danmark, at man tænker på de arme danskere, der nu på ottende år må leve med VK-regeringen og Dansk Folkeparti, og at regeringen ikke har nogen svar på de store politiske udfordringer, som vi står over for.
Det kan godt være, at Venstre og vi Konservative ikke efter oppositionens målestok har svar på alverdens udfordringer, men hvad vi står for, og hvad vi vil gennemføre, det skjuler vi ikke.
Med oppositionen er det anderledes.
Der er ufattelig langt mellem oppositionens bud på politiske løsninger.
Oppositionens tid går mest med spin.
Men det politiske indhold er der ikke meget af.
Regeringen har lavet en skattereform med Dansk Folkeparti, og det står helt klart for danskerne, hvad vi kan forvente på skatteområdet lang tid fremover med den siddende regering.
Men hvad er det, oppositionen vil på skatteområdet?
Hvilke skatter er det, der skal sættes i vejret?
Hvilke fradrag skal forringes?
Det får vi ikke nogen svar på.
Hvad kan man blive enig om på udlændingeområdet, ud over at lave et fælles integrationsudspil, som ingen kan være særlig uenig i?
Hvad vil man med hensyn til reformer af vores velfærdssamfund?
Ja, hvad vil man på stort set alle områder?
Svarene blæser i vinden.
Det gør de, fordi oppositionen har blandet blod.
Man kommer og går sammen, vil ikke forhandle selvstændigt, og alt dette, fordi oppositionen gerne vil tilbyde vælgerne at være et såkaldt seriøst regeringsalternativ til VK-regeringen.
Men så var det måske på sin plads, at man også delagtiggjorde befolkningen i, hvad det er for en politik, som man mener skal føres.
Det er selvfølgelig ikke hip som hap, hvad man vil gennemføre, for en ting er sikkert: Vi står over for store udfordringer de kommende år.
Danmark er ramt af finanskrisen, arbejdsløsheden stiger, produktionen falder, og ingen ved reelt, hvor vi er på vej hen.
Den krise, vi oplever, er jo ikke en snæver dansk eller europæisk krise.
Det er en omfattende verdensomspændende krise, som det måske kan tage år at få vendt til ny fremgang.
Vi vil i lang tid opleve, at krisen rykker tættere og tættere på.
Vi vil mærke følgerne af krisen med bl.a. stigende ledighed.
Vi vil fra konservativ side være klar til at tage alle de politiske initiativer, som måtte vise sig nødvendige, for at gøre virkningerne af krisen som beskedne som muligt.
Midt i sortsynet kan vi så glæde os over, at den økonomiske genopretning, som blev påbegyndt helt tilbage i 1982 under den tidligere konservative statsminister Poul Schlüter, i dag giver os visse frihedsgrader til at påvirke dansk økonomi, og disse frihedsgrader skal vi bruge.
Vi ønsker på ingen måde, at krisen bliver dybere.
Derfor er vi også positive over for at se på de offentlige investeringer, behovet for flere midler i renoveringspuljen og en stribe andre forslag, som kan bidrage til at holde aktiviteten i virksomhederne på et fornuftigt niveau.
Men at sige, at en vækstpakke på 20, 30 eller 50 mia. kr. i et hug kan få krisen til at forsvinde, det holder ikke.
Derfor er vi afvisende over for oppositionens forkromede plan, som ærlig talt virker udtænkt mere af hensyn til kommunikationen med medierne end for at fjerne den økonomiske krise fra landkortet.
Økonomien har meget høj prioritet for os Konservative, og det er jo, fordi det i høj grad handler om danskernes tryghed.
Det at vide, at man har et arbejde at stå op til, at man kan forsørge sin familie og blive boende, hvor man gør, er værdifuldt for menneskers livskvalitet.
Tryghed er et godt udgangspunkt for et godt liv, og derfor er tryghed for danskerne også koden bag vores politik: på retsområdet, på sundhedsområdet, i forsvars- og udenrigspolitikken.
Danmark skal være et trygt land at leve i.
Man skal kunne færdes på landet og i byerne på alle tider af døgnet uden risiko for, at man bliver overfaldet, skudt eller skamferet.
Vi ønsker alle tænkelige initiativer sat i værk for at bekæmpe organiseret kriminalitet og ungdomskriminalitet.
Derfor er vi også indstillet på at gå konstruktivt ind i diskussionen om, hvad vi gør med de meget hærdede kriminelle unge mennesker under 15 år.
De skal opleve en højere grad af konsekvens, og vi skal give dem nogle mere markante advarsler, som kan få dem til at vågne op.
Derfor ser vi også frem til Ungdomskommissionens rapport med forslag til os politikere om, hvilke redskaber man kan tage i brug for at få stoppet de helt unges kriminelle løbebane.
Så har vi et sagligt og fagligt grundlag at diskutere ud fra.
Vi ønsker, at den enkelte dansker skal opleve tryghed og professionalisme, når sygdommen rammer.
Derfor ønsker vi Konservative et stærkt offentligt sygehusvæsen.
Denne regering har sikret en hurtigere behandling af vores kræftpatienter grundet den kræftpakke, som vi har sat i værk.
Og til glæde for patienterne træder det frie valg i kraft igen den 1. juli i år.
Samtidig investerer vi massivt i nybygning af moderne sygehuse til gavn for patienterne og de ansatte.
Tryghed handler også om at kunne føle sig sikker i en turbulent verden.
Det kræver, at vi fra dansk side fører en aktivistisk udenrigspolitik, hvor vi ikke stikker halen mellem benene og siger mindst muligt, men hvor vi selv er med til at præge udviklingen.
Det er derfor, vi er i Afghanistan i forreste række i kampen mod Taleban.
Den folkelige opbakning, der er til vores engagement der, er vi Konservative utrolig glade for.
For det betyder, at vores udsendte ved, at der er forståelse for deres arbejde og respekt for deres indsats.
Jeg vil herfra også gerne give udtryk for dyb respekt for den indsats, der ydes i Afghanistan, og give al mulig opbakning til den svære opgave, de er i gang med.
Internationalt så vel som her i landet står vi også foran store udfordringer på klimaområdet.
Vi skal nedbringe udslippet af CO2, og det kræver store omvæltninger i vores hidtidige måde at anskue tingene på.
Vi skal ændre vores transportvaner, virksomhederne skal ændre produktionsmetoder, vi skal bygge mere energirigtige boliger, og vi skal producere mere vedvarende energi.
Det kræver en stor omstilling både i private husholdninger og i erhvervslivet.
Men vi er godt på vej med skattereformen, med loven om vedvarende energi, som vi fik vedtaget lige inden juleferien, og med det store transportforlig fra januar, hvor vi sætter massivt ind på kollektiv trafik.
Disse initiativer gennemfører vi, fordi vi optaget af at sikre vores børn og børnebørn et grønt Danmark.
Vi ønsker, at borgerne skal være trygge ved stabile energileverancer og være selvforsynende, og vi ønsker at skabe nye grønne arbejdspladser.
Der er kort sagt udfordringer nok at tage fat på, og vi Konservative er helt klar til at finde løsninger på de problemstillinger, vi står over for i den kommende tid.
Vi glæder os til at fortsætte det hårde arbejde med at skabe et bedre Danmark, og med den nye statsminister i spidsen kan det ikke gå andet end godt.
Men vi håber også på et rigtig godt samarbejde med Folketingets øvrige partier.